**Likumprojekta „Grozījumi Jūras vides aizsardzības un pārvaldības likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Likumprojekts „Grozījumi Jūras vides aizsardzības un pārvaldības likumā” (turpmāk – likumprojekts) izstrādāts atbilstoši Ministru kabineta 2016.gada 13.decembra sēdes protokollēmuma (prot. Nr.68 67.§) „Informatīvais ziņojums „Nozaru administratīvo pārkāpumu kodifikācijas ieviešanas sistēma”” 2.punktā dotajam uzdevumam.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2014.gada 22.aprīļa sēdes protokollēmuma (prot. Nr.24 26.§) „Informatīvais ziņojums „Nozaru administratīvo pārkāpumu kodifikācijas ieviešanas sistēma”” 2.punktu Vides aizsardzības un reģionālās attīstības ministrijai (turpmāk – Ministrija), ievērojot informatīvā ziņojuma „Nozaru administratīvo pārkāpumu kodifikācijas ieviešanas sistēma” (turpmāk - informatīvais ziņojums) 2.pielikumā noteikto nozaru administratīvo pārkāpumu kodifikācijas laika grafiku, ir uzdots veikt administratīvo pārkāpumu kodifikāciju jūras vides aizsardzības jomā. Lai izpildītu doto uzdevumu, Ministrija ir izstrādājusi likumprojektu.Ievērojot informatīvā ziņojuma 2.nodaļā noteikto, ar likumprojektu Jūras vides aizsardzības un pārvaldības likums (turpmāk - JVAPL) tiek papildināts ar VII nodaļu, kurā iekļauti visi šobrīd Latvijas Administratīvo pārkāpumu kodeksā (turpmāk – LAPK) esošie administratīvie pārkāpumi jūras vides aizsardzības nozarē un noteiktas kompetentās iestādes, kurām būs piekritīga administratīvo sodu piemērošana (Valsts vides dienests (turpmāk – VVD), Nacionālo bruņoto spēku Jūras spēku flotiles Krasta apsardzes dienests, Valsts robežsardze).JVAPL 20.pants „Jūras izmantotāja pienākumi un atbildība” nosaka, ka:Jūras izmantotājam ir šādi pienākumi:1) nepieļaut jūras piesārņošanu un darbības, kas var negatīvi ietekmēt jūras vides stāvokli; 2) saņemt normatīvajos aktos paredzētās atļaujas vai licences darbībām jūrā;3) veikt pasākumus, lai novērstu kaitējuma draudus vai kaitējumu jūras videi atbilstoši Vides aizsardzības likumam; 4) ievērot citu jūras izmantotāju un citu valstu tiesības Baltijas jūras reģionā, kā arī šā likuma, Apvienoto Nāciju Organizācijas 1982.gada Jūras tiesību konvencijas, Helsinku konvencijas, citu Latvijai saistošu starptautisko līgumu un citu normatīvo aktu prasības. Vides aizsardzības likuma (turpmāk – VAL) VI1 nodaļas „Atbildība par ūdeņu piesārņošanu” 35.2 panta pirmā daļa noteic, ka par bīstamu vai citu kaitīgu vielu noplūdi vai citāda veida ūdeņu piesārņošanu no kuģiem personas sauc pie atbildības normatīvajos aktos noteiktajā kārtībā. VAL 25.pants nosaka operatora vai citas atbildīgās personas atbildību par videi nodarīto kaitējumu vai tiešiem kaitējuma draudiem. Likuma 28.pants nosaka rīcību gadījumā, ja ir nodarīts kaitējums videi, tostarp, operatora pienākumu informēt VVD. Ar likumprojektu tiek pārņemti šādi LAPK panti:**82.pants. Baltijas jūras un iekšējo jūras ūdeņu piesārņošana no kuģiem –** tiek pārņemts ar JVAPL paredzēto 23.pantu.Saskaņā ar LAPK 82. pantu par pārkāpumu uzliek naudas sodu amatpersonām no simt četrdesmit līdz četrtūkstoš trīssimt *euro*, bet juridiskajām personām — no tūkstoš četrsimt līdz četrpadsmit tūkstoš *euro*.Ar amatpersonām šajā pantā saprot kuģu kapteiņus vai kuģošanas līdzekļa vadītājus, kuģu īpašniekus, piestātnes uzņēmumu vai terminālu operatorus vai atbildīgās personas. LAPK piemērojamais naudas soda apmērs ir adekvāts, tomēr, ja naudas sods tiek piemērots fiziskajām personām, atbilstoši samērīguma principam naudas soda augšējai robežai vajadzētu būt zemākai, ap 1000 *euro* jeb 200 naudas soda vienībām. Ievērojot to, ka LAPK 82. pantā lietotais jēdziens „amatpersona” nav interpretējams Administratīvā pārkāpumu procesa likuma izpratnē, saskaņā ar kuru tikai publisko tiesību juridiskās personas amatpersona ir uzskatāma par amatpersonu, likumprojektā nepieciešams precīzāk noteikt tiesību subjektu. JVAPL paredzētajā 23.pantā ir pamatoti kā tiesību subjektus noteikt fiziskās personas un juridiskās personas, jo tas ļautu katrā atsevišķā gadījumā izvērtēt, kurš tieši bija atbildīgs par normatīvo aktu prasību pārkāpšanu, un atbilstoši piemērot sodus.Piemēram, nebūtu pareizi administratīvo atbildību par šo pārkāpumu paredzēt tikai un vienīgi kuģošanas līdzekļa vadītājam. Starptautiskajā jūrniecības sabiedrībā jau vairākus gadus kā aktuāla problēma tiek apspriesta prakse, kad par jūras piesārņojumu tiek sodīti tikai jūrnieki (kapteiņi, stūrmaņi, mehāniķi u.c.), lai gan patiesais pārkāpuma cēlonis bieži vien ir meklējams nevis uz kuģa, bet gan kuģošanas kompānijā („company”) jeb sabiedrībā krastā. Saskaņā ar *Drošas kuģu ekspluatācijas un piesārņojuma novēršanas vadības starptautisko kodeksu* jeb *ISM kodeksu* un regulu(EK) Nr. 336/2006 par Drošas kuģu ekspluatācijas un piesārņojuma novēršanas vadības starptautiskā kodeksa īstenošanu Kopienā un Padomes Regulas (EK) Nr. 3051/95 atcelšanu (ISM kodekss pieejams regulas I pielikumā: <http://eur-lex.europa.eu/legal-content/LV/TXT/?uri=CELEX%3A32006R0336>), ja tiek konstatēts, ka piesārņojums radies tādēļ, ka kuģošanas sabiedrība nav ievērojusi šo kodeksu (respektīvi, nav nodrošinājusi noteikta jautājuma adekvātu pārvaldību) – jāsoda arī sabiedrība, iespējams, pat vienīgi tā. Jāņem vērā arī tas, ka saskaņā ar ISM kodeksu šī atbildīgā sabiedrība var būt ne tikai kuģa īpašnieks, bet arī, piemēram, kuģa pārvaldnieks vai kuģa berbouta fraktētājs, tādēļ arī likumprojektā nebūtu pietiekami atsaukties tikai uz „īpašnieku”. Saskaņā ar ISM kodeksa definīciju „sabiedrība” ir kuģa īpašnieks vai jebkura cita organizācija vai persona, piemēram, pārvaldnieks vai bezapkalpes kuģa fraktētājs, kurš no īpašnieka pārņēmis atbildību par kuģa ekspluatāciju un kurš, uzņemoties šādu atbildību, ir piekritis pārņemt visus pienākumus un atbildību, ko tam uzliek Kodekss.Statistika (VVD informācija):2016.gadā bijuši 4 pārkāpuma konstatēšanas gadījumi, bet 2015.gadā – 2 gadījumi, kuros par ostas akvatorijas piesārņošanu (ar naftas produktiem vai degvielu vai arī ja kuģis lietojis neatbilstošu degvielu saskaņā ar 1973. gada Starptautiskās konvencijas par piesārņošanas novēršanu no kuģiem un tās 1978. gada protokola (ar grozījumiem) (MARPOL) konvencijas VI pielikumu noteiktajā sēra oksīdu emisijas kontroles rajonā (turpmāk – SECA) - Baltijas jūrā (VI pielikuma 14.4. noteikuma prasība par maksimāli pieļaujamo sēra saturu kuģu degvielā) piemērots LAPK 82.pantā paredzētais naudas sods no 400 līdz 2900 *euro* atkarībā no pārkāpuma bīstamības, piesārņojuma apjoma un kaitīguma videi vai cilvēka veselībai (piemēram, neatbilstošas flotes degvielas lietošana SECA ir nacionālo un starptautisko tiesību normu pārkāpums un tas izraisa nelabvēlīgu ietekmi uz vidi, kā arī zinātniski pierādītu negatīvu ietekmi uz cilvēka veselību). **82.2 pants. Neziņošana par Baltijas jūras un iekšējo jūras ūdeņu piesārņošanu –** tiek pārņemts ar JVAPL paredzēto 22.pantu.Saskaņā ar LAPK 82.2 pantu par pārkāpuma izdarīšanu uzliek naudas sodu amatpersonām no divsimt astoņdesmit līdz divtūkstoš simt *euro*.Ar amatpersonu šajā pantā saprot kuģošanas līdzekļa vadītāju (t.sk. kuģa kapteini), ostas termināla operatoru vai citu par darbību atbildīgo personu, kurai pašai ir pienākums ziņot un uzņemties atbildību par piesārņošanu.Statistika (VVD informācija):Pēdējos gados ir bijis tikai viens gadījums, kad piemēroja 82.2 pantu. Gadījumos, ja tiek konstatēts, ka ir radies piesārņojums, bet piesārņotājs pats nav ziņojis, inspektori to ņem vērā, pieņemot lēmumu un uzliekot naudas sodu. Tā kā par diviem pārkāpumiem vienlaicīgi sodīt nevar, un par piesārņošanu sods ir adekvātāks, tiek piemērots 82. pants (t.i., saskaņā ar LAPK 82.2 pantu soda nevis pašu piesārņotāju, bet gan personu, kurai ir normatīvajos aktos noteikts pienākums ziņot par piesārņojumu, bet tā to nav darījusi). Jūrlietu pārvaldes un jūras drošības likuma 52.panta„Ziņojumi par piesārņojumu”pirmā daļa noteic, ka ikvienas personas pienākums ir ziņot Krasta apsardzei vai tuvākās ostas kapteinim par katru gadījumu, kas saistīts ar naftas, bīstamo vai citu kaitīgo vielu noplūdi vai iespējamo noplūdi Latvijas ūdeņos no kuģa, jūrā nostiprinātām iekārtām, ostas termināla vai kāda cita objekta. Krasta apsardze vai ostas kapteinis par to ziņo VVD. Tādējādi tiek veicināts, lai ikviena persona par notikumu informētu Krasta apsardzi vai ostas kapteini. Tomēr sodīt ikvienu cilvēku par attiecīgā pienākuma nepildīšanu nebūtu samērīgi, jo ir jāņem vērā konkrētajam personu lokam normatīvajos aktos īpaši noteiktais paaugstinātās atbildības līmenis un profesionālais risks, kā tas ir, piemēram, naftas termināļa operatora gadījumā. Turklāt vides valsts kontroli īstenojošajām institūcijām konstatēt vainīgo personu, saukt to pie atbildības un piemērot sankcijas ir reāli tikai tajos gadījumos, kad normatīvajos aktos ir noteikts par konkrēto darbības veidu atbildīgo personu loks, kamēr citos gadījumos to praktiski nav iespējams izdarīt. Tādēļ sods par neziņošanu būtu nosakāms tikai ierobežotam personu lokam. Jūrlietu pārvaldes un jūras drošības likuma 51. panta sestā un septītā daļa noteic, ka ostās, piestātnēs un naftas vai ķīmisko vielu terminālos ir jābūt izstrādātam VVD apstiprinātam darbības plānam neparedzēta piesārņojuma gadījumiem. Plānā iekļaujamo informāciju, tostarp par atbildīgajām personām, noteic Ministru kabineta 2008. gada 5. februāra noteikumi Nr.82 „Tipveida prasības, sagatavojot darbības plānu neparedzētiem piesārņojuma gadījumiem ostās, piestātnēs, piestātņugrupās un naftas vai ķīmisko vielu termināļos”. Par plāna izstrādi un izpildi atbild ostas pārvalde, piestātnes, piestātņu grupas, naftas vai ķīmisko vielu termināļa operators. Plānos tiek noteikta ziņošanas kārtība un katra darbinieka atbildība. Tādējādi minētajos darbības plānos noteiktajām atbildīgajām personām var tikt piemērotas soda sankcijas par neziņošanu. Ministrija uzskata, ka JVAPL paredzētajā 22.pantā ir pamatoti konkretizēt tiesību subjektu un noteikt nevis amatpersonas (kā tas ir LAPK), bet kuģošanas līdzekļu vadītāju, jūrā nostiprinātu iekārtu un ostas terminālu operatoru vai citas par konkrēto darbību ostas terminālos un piestātnēs atbildīgās personas atbildību par neziņošanu par piesārņojuma gadījumu.Kuģa kapteinis ir persona, kura ir saņēmusi kuģa kapteiņa kvalifikācijas sertifikātu. Kuģa kapteiņa tiesības un pienākumus noteic Jūras kodeksa XXX nodaļa. Par noteiktu kuģošanas līdzekļu („lielo kuģu”) vadītāju var būt tikai kuģa kapteinis, bet par noteiktu citu kuģošanas līdzekļu (piemēram, mazo atpūtas kuģu) vadītāju var būt arī persona, kura nav kuģa kapteinis. Tādējādi, lai ar attiecīgajām likumprojekta tiesību normām tiktu aptverti visa veida kuģošanas līdzekļi, t.sk. tie, kurus nevada kapteiņi, terminu „kuģošanas līdzekļa vadītājs” piemēro gan JVAPL paredzētajā 22. pantā, gan 23. pantā.Ar JVAPL paredzēto 21. pantutiek pārņemts arī LAPK **117.12 pants - Niršanai jūrā noteikto ierobežojumu un aizliegumu pārkāpšana**,kurš stājās spēkā 2016.gada 23.martā. JVAPL 19.1 pants „Niršanai jūrā noteiktie ierobežojumi un aizliegumi” definē niršanai ierobežotas teritorijas (kurās atrodas kuģu vraki vai nogrimuši priekšmeti, kas rada vai var radīt apdraudējumu jūras videi vai kultūrvēsturiskām vērtībām) un niršanai aizliegtas teritorijas (kurās atrodas kuģu vraki vai nogrimuši priekšmeti, kas rada vai var radīt apdraudējumu valsts drošībai vai cilvēka veselībai un dzīvībai). 19.1 panta otrā daļa noteic, ka, lai nirtu ierobežotajā teritorijā, fiziskai personai ir nepieciešama Nacionālo bruņoto spēku Jūras spēku flotiles Krasta apsardzes dienesta (turpmāk – Krasta apsardze) atļauja. Savukārt šī panta trešā daļa noteic, ka aizliegtajā teritorijā fiziskai personai nirt ir aizliegts. 19.1 panta piektā daļa noteic Krasta apsardzes un Valsts robežsardzes kompetenci veikt attiecībā uz niršanu jūrā noteikto ierobežojumu un aizliegumu ievērošanas uzraudzību un kontroli, kā arī tiesības pieņemt lēmumu par administratīvā pārkāpuma procesa uzsākšanu un tiesības pieprasīt, lai persona nekavējoties pārtrauc niršanu un kuģošanas līdzeklis atstāj ierobežoto vai aizliegto teritoriju, ja tiek konstatēts niršanai jūrā noteikto aizliegumu un ierobežojumu pārkāpums. Ministru kabineta 2016.gada 1.marta noteikumi Nr.133 „Noteikumi par niršanu jūrā ierobežotās teritorijās“ (turpmāk – MK noteikumi Nr. 133) noteic nosacījumus niršanas atļaujas izsniegšanai, kārtību, kādā izsniedz, atsaka izsniegt un anulē atļauju, kā arī izsniegto atļauju izmantošanas nosacījumus un izsniegto atļauju reģistra uzturēšanas kārtību. Krasta apsardze informācijas sistēmā izveido atļauju reģistru. Likumprojekta izstrādes stadijā ir saņemts Aizsardzības ministrijas viedoklis, kura norādīja, ka, ja persona, kurai izsniegta niršanas atļauja, neievēros MK noteikumu Nr. 133 20., 21. un 22. punktā noteiktos nosacījumus, tas nenozīmēs, ka šai personai nav niršanas atļaujas nirt konkrētajā laikā konkrētajā teritorijā. Tas nozīmē, ka personu var saukt pie administratīvās atbildības gan tajos gadījumos, ja tā nirst bez atļaujas, gan arī gadījumos, kad tai ir izsniegta atļauja niršanai, bet tā pārkāpj atļaujā noteiktos nosacījumus, piemēram, niršanas mērķi – atļaujā kā mērķis norādīts zemūdens medības, bet reāli persona izceļ dažādas vraku daļas. Līdz ar to šādos gadījumos atļaujā minēto nosacījumu neievērošana nav uzskatāma par niršanu bez atļaujas. Tādējādi JVAPL, līdzīgi kā pašlaik LAPK, jānosaka administratīvā atbildība gan par niršanu ierobežotajā teritorijā bez atļaujas, gan arī par izsniegtās atļaujas nosacījumu neievērošanu. LAPK 117.12 pants noteic, kapar niršanu bez atļaujas vai pārkāpjot tās izmantošanas nosacījumus tādā jūras teritorijā, kura noteikta par niršanai ierobežotu teritoriju,- izsaka brīdinājumu vai uzliek naudas sodu līdz trīssimt piecdesmit *euro*. Savukārt par niršanu tādā jūras teritorijā, kura noteikta par niršanai aizliegtu teritoriju, uzliek naudas sodu no četrdesmit pieciem līdz septiņsimt *euro.*Ministrija uzskata, ka šobrīd noteiktie un piemērojamie naudas sodu apmēri ir adekvāti, tāpēc likumprojekta 21.pantā tie tiek saglabāti tādā pašā apmērā, izsakot tos attiecīgajās naudas soda vienībās. Statistika. Saskaņā ar Aizsardzības ministrijas sniegto informāciju, līdz 2017.gada 31.oktobrim ir izsniegta viena atļauja niršanai jūrā ierobežotās teritorijās un nav konstatēts neviens pārkāpums, kas saistīts ar niršanu jūrā ierobežotās teritorijās. Visos minētajos LAPK pantos uzskaitītie pārkāpumi ir uzskatāmi par bīstamiem, jo rada vai var radīt vides piesārņojumu, un sabiedrības intereses aizskarošiem, tāpēc nepieciešams saglabāt LAPK esošos administratīvos sodus par tiem. Minētos pārkāpumus nav iespējams novērst, piemērojot Administratīvā procesa likumā esošos tiesiskos līdzekļus.Ar JVAPL paredzēto 24. pantu „Kompetence sodu piemērošanā”tiek noteiktas par administratīvo pārkāpumu procesa veikšanu kompetentās institūcijas - VVD, Valsts robežsardze, Krasta apsardze, ievērojot normatīvajos aktos noteikto minēto institūciju kompetenci.19.1 panta piektā daļa noteic, ka niršanai jūrā noteikto ierobežojumu un aizliegumu ievērošanu uzrauga un kontrolē Krasta apsardze sadarbībā ar Valsts robežsardzi. Krasta apsardzei vai Valsts robežsardzes amatpersonām, veicot attiecībā uz niršanu jūrā noteikto ierobežojumu un aizliegumu ievērošanas uzraudzību un kontroli, ir tiesības pieņemt lēmumu par administratīvā pārkāpuma procesa uzsākšanu, kā arī pieprasīt, lai persona nekavējoties pārtrauc niršanu un kuģošanas līdzeklis atstāj ierobežoto vai aizliegto teritoriju, ja tās konstatē niršanai jūrā noteikto aizliegumu un ierobežojumu pārkāpumu. Minēto kontroles funkciju varēs nodrošināt, izmantojot Nacionālo bruņoto spēku kuģošanas līdzekļus jūras akvatorijas kontroles, aizsardzības un neaizskaramības nodrošināšanas uzdevumu izpildes laikā, kā arī izmantojot Valsts robežsardzes kuģošanas līdzekļus robežuzraudzības uzdevumu izpildes laikā. Tādējādi likumprojektā kompetence par administratīvā pārkāpuma procesa uzsākšanu jānoteic gan Krasta apsardzei, gan arī Valsts robežsardzei. Valsts robežsardzes un Krasta apsardzes kompetenci izskatīt LAPK 117.12 pantā paredzēto administratīvo pārkāpumu lietas šobrīd noteic, attiecīgi, LAPK 226.1 pants un 226.2 pants. Informatīvā ziņojuma 2.pielikumā Ministrijai ir uzdots veikt administratīvo pārkāpumu kodifikāciju arī attiecībā uz LAPK **82.1**panta **„Mākslīgo salu radīšanas, ierīču vai būvju ierīkošanas noteikumu pārkāpšana”** pārņemšanu. Ministrija paskaidro, ka LAPK **82.1**pantapārņemšanu nozaru administratīvo pārkāpumu kodifikācijas ieviešanas sistēmas ietvaros veiks Ekonomikas ministrija (turpmāk – EM) kā par būvniecības nozari atbildīgā iestāde. Pamatojums: LAPK 82.1 pants attiecas uz JVAPL 19.panta otrās daļas 4.punktā un ceturtajā daļā minēto būvju jūrā ierīkošanu un ekspluatāciju. Saskaņā ar JVAPL 19.panta ceturtās daļas 1., 2., 3. un 4.punktu un Būvniecības likuma 5.panta pirmās daļas 2.punktu un otrās daļas 9.punktu ir izdoti Ministru kabineta 2014.gada 14.oktobra noteikumi Nr.631 „Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi” (turpmāk - noteikumi Nr.631). Ievērojot informatīvā ziņojuma 2.pielikumā noteikto nozaru administratīvo pārkāpumu kodifikācijas laika grafiku, EM ir uzdots veikt administratīvo pārkāpumu kodifikāciju būvniecības jomā, nosakot administratīvo atbildību Būvniecības likumā. Saskaņā ar noteikumiem Nr.631 EM ir atbildīgā institūcija par būvju jūrā būvniecības kontroli un tiesiskumu, pildot būvvaldes funkcijas, bet Būvniecības likuma 6.1 panta pirmās daļas 1. punktā noteiktajos gadījumos – Būvniecības valsts kontroles birojs. Ar likumprojektu tiek papildināta 20.panta ceturtā daļa, nosakot, ka par šā panta pirmajā un otrajā daļā minēto pienākumu nepildīšanu jūras izmantotāju sauc pie atbildības šajā likumā un citos normatīvajos aktos noteiktajā kārtībā.JVAPL 19. panta otrā daļa noteic darbības jūrā, kurām atbilstoši normatīvajiem aktiem (par zemes dzīlēm, zvejniecību, būvniecību, ūdens apsaimniekošanu, Latvijas ūdeņu izmantošanas kārtību) ir nepieciešama atļauja vai licence. JVAPL 19. panta septītā daļa noteic, ka nekāda šā panta otrajā daļā minētā darbība jūrā nav pieļaujama, ja jūras izmantotājs vai tā pilnvarota persona to veic bez Latvijas kompetentās iestādes izsniegtās atļaujas vai licences, un šī darbība nekavējoties pārtraucama, ja jūras izmantotājs vai tā pilnvarota persona neievēro atļaujas vai licences nosacījumus. Vienlaikus ar likumprojektu tiek precizēta terminoloģija atbilstoši JVAPL un citiem spēkā esošajiem normatīvajiem aktiem. Piemēram, 19.1 panta piektajā daļā vārds “lietvedība” tiek aizstāts ar vārdu “process”, ievērojot to, ka Administratīvo pārkāpumu procesa likumā šāds termins vairs netiks lietots. |
| 3. | Projekta izstrādē iesaistītās institūcijas | VVD, Latvijas Jūras administrācija, Krasta apsardze, Aizsardzības ministrija, EM, Satiksmes ministrija.Likumprojekts šā gada 21. septembrī tika izvērtēts Tieslietu ministrijas pastāvīgās darba grupas sanāksmē. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupa, kuras tiesiskais regulējums ietekmē vai varētu ietekmēt | 1. Latvijas karoga kuģu un kuģu, kas atrodas Latvijas jurisdikcijas ūdeņos, īpašnieki.2. Kuģu vadītāji, kuģu apkalpe (jūrnieki). 3. Jūras izmantotāji, amatpersonas, fiziskās personas, juridiskās personas. |
| 2. | Tiesiskā regulējuma ietekme uz tautsaimniecību un administratīvo slogu | Ar likumprojektu netiek mainīts mērķgrupu un institūciju administratīvais slogs. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| *Projekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Projekts šo jomu neskar.* |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts 16.11.2017. publicēts Ministrijas tīmekļa vietnē. |
| 2. | Sabiedrības līdzdalība projekta izstrādē  | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” par likumprojekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Ministrijas tīmekļa vietnē. |
| 3. | Sabiedrības līdzdalības rezultāti  | Atsauksmes, iebildumi vai priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Projekta izpildi nodrošinās VVD, Valsts robežsardze, Krasta apsardze. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar likumprojektu netiek paredzēta jaunu institūciju izveide, esošo institūciju reorganizācija vai likvidācija.  |
| 3. | Cita informācija | Nav. |

Vides aizsardzības un

reģionālās attīstības ministrs K.Gerhards

Baiba Zasa,

67026910

baiba.zasa@varam.gov.lv